M. Hort, podpredseda NR SR: (2007-05-17):
Skôr ako otvorím rozpravu, ctená snemovňa, chcem vás požiadať o jeden súhlas so zmenou, o ktorú ma požiadal pán minister Janušek. Teraz preberáme bod č. 56. Mali by ísť body 57, 58 a potom bod 59. Pán minister má o pol jedenástej jedno vážne zahraničné prijatie na svojom ministerstve a poprosil ma, či by sme mohli bod 59 po tomto zákone predradiť pred body 57 a 58. Pýtam sa, či je všeobecný súhlas s takýmto postupom. (Súhlasná reakcia pléna.) Ďakujem veľmi pekne. Poprosím teraz, pardon, otváram rozpravu k vládnemu návrhu zákona, ktorý prerokovávame. Písomne sa neprihlásil nikto, ústne nikto. Vyhlasujem rozpravu za skončenú. Prerušujem rokovanie o tomto bode. A poprosím teraz na základe dohody snemovne, aby sme otvorili rokovanie o vládnom návrhu zákona, ktorý sa mení a dopĺňa zákon č. 254/1998 Z. z. o verejných prácach . Vládny návrh zákona ste dostali pred prvým čítaním ako tlač 196 a spoločnú správu výborov máte ako tlač 196a. Prosím teraz ministra výstavby a regionálneho rozvoja Slovenskej republiky pána Mariana Januška, aby vládny návrh zákona odôvodnil. Nech sa páči, pán minister. M. Janušek, minister výstavby a regionálneho rozvoja SR: Ďakujem pekne za pochopenie. Vážený pán predsedajúci, milé dámy, vážení páni, zákon č. 254/1998 Z. z. o verejných prácach upravuje podmienky na prípravu a posudzovanie verejných prác, zabezpečovanie ich kvality a vykonávanie štátneho dozoru nad týmito prácami. Verejnými prácami v zmysle uvedeného zákona sú činnosti na prípravu a uskutočňovanie stavby alebo zmeny dokončenej stavby financovanej celkom alebo sčasti z verejných investícií. Zákon v systéme právnych predpisov pôsobiacich v Slovenskej republike predstavuje súčasť kontrolného mechanizmu štátu v oblasti technickej kontroly, prípravy a realizácie stavieb. Predloženým vládnym návrhom zákona, ktorým sa mení a dopĺňa zákon č. 254/1998 Z. z. o verejných prácach, sa predovšetkým posilňujú preverovacie a kontrolné funkcie tejto právnej normy. Zároveň sú do zákona premietnuté zmeny kompetencií samosprávnych krajov v oblasti regionálnej politiky vyplývajúce zo zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov vo vzťahu k zákonu o podpore regionálneho rozvoja. Ďalej je navrhnuté rozšírenie pôsobnosti zákona na stavby financované zo zdrojov obcí, ak sa obec pre takéto riešenie rozhodne. Zmena umožňuje obci využiť kontrolný mechanizmus zákona v procese technickej prípravy stavby s vyššou navrhovanou cenou. Znenie tejto časti zákona je výsledkom konsenzu so ZMOS-om. V zmysle predloženej úpravy budú pod režim zákona zahrnuté verejné práce s cenou viac ako 40 mil. Sk, na ktoré sa vzťahuje povinnosť zabezpečiť stavebný zámer. Zásadnou zmenou je preverovanie stavebného zámeru, čím sa zabezpečí, aby celkové náklady stavby už v tejto fáze prípravy vychádzali z konkrétneho technického riešenia stavebného zámeru. Zavádza sa inštitút opakovanej štátnej expertízy v prípade zmeny technického riešenia stavby, ktorá má vplyv na cenu uvedenú v protokole o vykonaní štátnej expertízy. Vymedzujú sa činnosti štátneho dozoru v etapách prípravy, uskutočňovania a ukončenia stavby a pravidlá výkonu štátneho dozoru. Materiál bol prerokovaný v dotknutých výboroch Národnej rady a vznesené legislatívnotechnické pripomienky, ktoré sú uvedené v spoločnej správe, boli akceptované. Vážený pán predsedajúci, vážené dámy, páni, žiadam o prerokovanie predkladaného vládneho návrhu zákona, ktorým sa mení a dopĺňa zákon č. 254/1998 Z. z. o verejných prácach. Ďakujem za pozornosť.